Efter flere grove lovovertrædelser begået af hollandske bomtrawlere vil fiskeriminister Rasmus Prehn hæve bødestraffen og konfiskere fiskernes udstyr. I det seneste tilfælde i en lang række af sager lyder bødestraffen på 400.000 kroner og en politianmeldelse, men det er ifølge ministeren ikke længere nok. Fiskerne på havnen i Hirtshals er generelt positive omkring en mulig skærpelse af straffene. - Jeg håber, at en skærpelse hjælper. Det er et drastisk tiltag, man prøver nu, men jeg håber, det virker, siger fisker og næstformand i Hirtshals Fiskeriforening, Jan Woller. Overrasket over antal Fiskeristyrelsens Regional Kontrol Vest står for kontrollen med fiskeriet i Skagerrak. I år har man allerede taget 24 bomtrawlere i ulovligt fiskeri. 19 af disse overtrædelser karakteriseres som grove. - De grove overtrædelser påvirker fiskeriet og fiskerimiljøet ret kraftigt, siger vicefiskeriinspektør ved Regional Kontrol Vest, Tim Rasmussen Schjoldager og fortsætter: - Det er for eksempel, når man fisker med for små maskestørrelser, så de fisk, der burde slippe igennem, også bliver fanget. Og det nedbringer mulighederne for et bæredygtigt fiskeri. At så mange af overtrædelserne kan betegnes som alvorlige overrasker. - Vi har intensiveret vores kontrol meget, men det er lidt overraskende, at det stadig er status quo i forhold til overtrædelserne, siger Tim Rasmussen Schjoldager. Mangler omstilling Ifølge Jan Woller er der en kulturforskel mellem hollandske og danske fiskere. Hollænderne er ikke lige så kollegiale, og så er de ikke lige så opsatte på at passe på havene. - Det er meget naturligt for en dansk fisker at skåne rev og havbund, men det virker ikke som om, hollænderne tænker på det, siger fisker Jan Woller. - Vi har omstillet vores fiskerimetoder gennem mange år, men jeg føler ikke, de har gjort noget for at omstille sig, siger han. Men også forskellen i udstyr volder problemer. - Når jeg kommer med mine finmaskede redskaber, så er det noget meget mere voldsomt grej, de slæber med, siger Jan Woller. I tvivl om yderligere skærpelser Den regionale kontrolenhed forholder sig mere skeptisk til fiskeriminister Rasmus Prehns planer om at skærpe straffen for ulovligt fiskeri. - Vi har allerede fået nogle nye kontrolmetoder, og dem skal vi se effekten af for at vurdere, om vi har behov for andre ting, siger vicefiskeriinspektør Tim Rasmussen Schjoldager. Fiskeriministeren vil for eksempel give Fiskeristyrelsens kontrolenheder mulighed for at konfiskere ulovligt udstyr. - Det vil måske hjælpe, men vi skal se om nogle af de metoder, vi allerede har taget i brug, virker, og det er for tidligt at sige endnu, siger Tim Rasmussen Schjoldager.

Opsummering:
Efter flere overtrædelser af hollandske bomtrawlere vil fiskeriminister Rasmus Prehn hæve bødestraffen for ulovligt fiskeri i de danske farvande. Fisker Jan Woller håber, det hjælper.